JMT บวกแรงกว่า 10% เก็ง Q2/59 พลิกกำไร-งบปีนี้โตก้าวกระโดด
JMT ปิดเช้าบวกแรงกว่า 10% คาดงบปีนี้โตกว่าเป้า 15% โดยปิดตลาดเช้าอยู่ที่ 12.70 บ. บวก 1.20 บ. หรือ 10.43% มูลค่าซื้อขายที่ 33.45 ลบ.
21 มิ.ย. 2559

ผู้สื่อข่าวรายงานว่า ราคาหุ้นบริษัท เจเอ็มที เน็ทเวอร์คเซอร์วิส จำกัด (มหาชน) หรือ JMT ปิดตลาดภาคเช้าราคาอยู่ที่ 12.70 บาท บวก 1.20 บาท หรือ 10.43% สูงสุดที่ 13.10 บาท ต่ำสุดที่ 11.70 บาท มูลค่าซื้อขายที่ 33.45 ล้านบาท ขณะที่ดัชนีตลาดหุ้นไทยโดยรวมบวก 0.76%
โดยปัจจัยที่ส่งผลให้ราคาหุ้นปรับตัวขึ้นแรงคาดว่ามาจากประเด็นที่มีการคาดการณ์ว่าแนวโน้มผลประกอบการของ JMT จะเติบโตก้าวกระโดดมากกว่าที่บริษัทตั้งเป้าเติบโต 15% จากปีก่อน โดยจะเริ่มเห็นผลการดำเนินงานพลิกเป็นกำไรตั้งแต่ไตรมาส 2/59 เป็นต้นไป เนื่องจากบริษัทมีการสำรองหนี้สูญเงินลงทุนในลูกหนี้จากการบริหารหนี้ด้อยคุณภาพลดลง จากไตรมาส 1/59 และบริษัทมีรายได้จากการปล่อยสินเชื่อมากขึ้น และธุรกิจการติดตามหนี้มีรายได้เพิ่มขึ้นเช่นกัน
ด้านเทคนิค บล.เคที ซีมิโก้ ระบุในบทวิเคราะห์ว่า แนะนำ “ซื้อเก็งกำไร”  JMT เนื่องจากสามารถผ่านแนวต้าน 11.10 บาทได้ ทำให้ราคามีการฟื้นตัวที่ต่อเนื่อง พร้อมทั้งเป็นการสร้างแนวโน้ม Sieways โดยมีแนวต้านเป้าหมายที่ 12.10 บาท